FI Euroopan unionin virallinen lehti CE 78/346

(2004/C 78 E/0365)

KIRJALLINEN KYSYMYS E-3467/02

esittäjä(t): Graham Watson (ELDR) komissiolle

(6. joulukuuta 2002)

Aihe: Tuberkuloosin tehokas hoito

Komissio vastasi tärkeimpiä tartuntatauteja ja tuberkuloosia koskevaan aiempaan kysymykseeni (E-1238/01) (1) vakuuttamalla, että komission esittämässä toimintakehyksessä on otettu esille Stop TB -aloite.

Voisiko komissio kertoa asiassa tähän mennessä saavutetusta edistyksestä? Kuinka paljon rahaa näiden tautien torjuntaan on suunnattu? Onko uusien diagnosointikeinojen, lääkkeiden ja rokotteiden kehittäminen edelleen ensisijainen tavoite? Onko kehitystä havaittu?

Aikooko komissio lisätä rahoitusta maailmanlaajuiselle suunnitelmalle tuberkuloosin pysäyttämiseksi?

Poul Nielsonin komission puolesta antama vastaus

(16. tammikuuta 2003)

Komissio esittää kertomuksen köyhyyden vähentämiseen liittyvän tartuntatauteja koskevan toimintaohjelmansa edistymisestä parlamentille ja neuvostolle vuoden 2003 alussa. Yhteisö on antanut apua terveyssektorille viimeisten kahdeksan vuoden aikana (1994—2001) keskimäärin yli 400 miljoonaa euroa (2) vuodessa eikä luku sisällä tutkimusta eikä humanitaarista apua. Suurin osa terveysmenoihin annetusta yhteisön tuesta kohdentuu yksittäisten tautien sijasta tautien hoitamiseen tarvittavien terveydenhuoltojärjestelmien lujittamiseen kumppanuudella kehitysmaiden kanssa. Tällä hetkellä yhteisö rahoittaa HI-viruksen/aidsin, malarian ja tuberkuloosin torjuntaa kehitysmaissa pääasiassa maa- ja alueohjelmien välityksellä, valtiosta riippumattomien järjestöjen yhteisrahoituksella, viidennestä ja kuudennesta tutkimuksen ja kehityksen puiteohjelmasta, HI-virusta/aidsia ja lisääntymisterveyttä koskevista erityisistä budjettikohdista sekä osallistumalla HI-virusta ja aidsia, tuberkuloosia sekä malariaa koskevan maailmanlaajuisen rahaston rahoitukseen. Kaikkiaan voidaan arvioida yhteisön kohdentaneen nimenomaan näiden tautien torjuntaan viimeisten kahdeksan vuoden aikana (1994—2001) 660 miljoonaa euroa eli keskimäärin 82,5 miljoonaa euroa vuodessa. Uusien diagnostiikkamenetelmien, lääkkeiden ja rokotteiden tutkimus ja kehitys sisältyy näiden kolmen taudin torjuntaa koskevaan toimintaohjelmaan.

Kansainvälisistä tavoitteista tuberkuloosin torjumiseksi sovittiin Amsterdamin konferenssissa huhtikuussa 2000 ja ne vahvisti Maailman terveyskokous, joka käynnisti Stop TB -aloitteen. Tavoitteena on vuoteen 2005 mennessä havaita 70 prosenttia tapauksista ja saattaa niistä 85 prosenttia valvotun lyhytkestoisen tuberkuloosihoidon (DOTS) piiriin, jolloin tuberkuloosikuolemien määrä käytännössä puolittuisi vuoteen 2010 mennessä. Tilanne maailmalla nyt pari vuotta myöhemmin ei ole parempi: tauti yleistyy kahdella prosentilla vuodessa ja DOTS-hoito kattaa kaikkiaan 27 prosenttia tapauksista (noin 3 miljoonaa tapausta). On selvää, että DOTS-hoitoa ja sen rahoitusta on lisättävä. Komissio rahoittaa parhaillaan myös viidenteen puiteohjelmaan liittyvää tutkimusta — kansainvälistä yhteistyöohjelmaa kehitysmaiden kanssa — joka koskee DOTS-hoidon tehostamiskeinoja Afrikassa.

Stop TB -kumppanit ovat laatineet tuberkuloosin pysäyttämiseksi maailmanlaajuisen suunnitelman, jossa kuvataan strategioita ja resursseja, joita tarvitaan seuraavien viiden vuoden aikana DOTS-hoidon laajentamiseksi, mukauttamiseksi ja parantamiseksi, jotta vuodelle 2005 asetetut maailmanlaajuiset tavoitteet voitaisiin saavuttaa ja päästäisiin alkuun tuberkuloosin kitkemiseksi maailmasta. Suunnitelman tavoitteiden saavuttamiseen tarvitaan 9 miljardia Yhdysvaltain dollaria, joista puuttuu tällä hetkellä lähes 4 miljardia.

Komissio tukee HI-virusta ja aidsia, tuberkuloosia sekä malariaa koskevaa maailmanlaajuista rahastoa, jonka toimintaan kuuluu tuberkuloosin torjunta. Tuberkuloosin torjuntaohjelmista, mukaan luettuna DOTS-hoidon lisääminen, on tehty useita ehdotuksia. Komissio sitoi vuonna 2002 HI-virusta ja aidsia, tuberkuloosia sekä malariaa koskevaa maailmanlaajuista rahastoa varten 120 miljoonaa euroa ja on rahaston johtokunnan jäsen. Budjettivallan käyttäjän kanssa keskustellaan parhaillaan toimintaohjelmaa koskevasta budjettikohdasta myönnettävästä vuotuisesta määrärahasta.

(1) EYVL C 350 E, 11.12.2001, s. 97.

(2) Syyskuussa 2002 tehdyn temaattisen EY:n ulkoiseen yhteistyöhön kuuluvien väestö- ja kehitysohjelmien arvioinnin mukaan.